Ostrovy kultúry
Otvorená zóna 3 - Bábkové divadlo

Ostrov kultúry v Bábkovom divadle Košice vzniká pre potreby detí, rodičov, umelcov a aktérov kultúrneho života. Priestor takéhoto typu v Košiciach chýba. Upravené átrium divadla ponúkne priestor pre kultúrne podujatia v letných mesiacoch, keď je väčšina divadiel zatvorená. Zariadenie bude v roku 2013 prioritne využité v rámci projektu EHMK, zároveň ponúka možnosti využitia pre vlastné produkcie obohacujúce bábkové inscenácie o novú, zatiaľ nevyužitú dimenziu prezentácie. Vznikne možnosť pre vlastnú produkciu Bábkového divadla, možnosť využitia pre hosťujúce európske bábkové divadlá, na workshopy pre deti, literárne večery, prezentácie mladých autorov, vystúpenia interpretov menšinových žánrov a pre filmové večery pod holým nebom s možnosťou prezentácie mladých a začínajúcich tvorcov.

Poskytnutý nenávratný finančný príspevok z Regionálneho operačného programu v rámci prioritnej osi 7.1 – EHMK Košice 2013 je 511 940 eur. Autorom projektu je Ing. arch. Ladislav Bobčák, zhotoviteľom diela je APS ALCON a.s., Osloboditeľov 66, Košice.  
Hlavné časti realizácie projektu: 
a)  nádvorie - rekonštrukcia spevnených a zatrávnených plôch, hľadiska, javísk, vonkajšieho osvetlenia, prekrytie hlavného javiska, umiestnenie oceľovej rampy pre imobilných, inštalovanie výkladových vitrín pre veľkorozmerné bábky.

b) objekty - obnova fasád a výmena okenných výplní, výmena schodísk na nádvorí a oceľového premostenia na 2. nadzemnom podlaží medzi oboma objektmi, obnova pavlače 

c) technika - zabezpečenie scénického osvetlenia, audiovizuálnej a projekčnej techniky;  vytvorenie WIFI zóny.
Rekonštrukcia objektu rozšíri chýbajúce funkcie bábkového divadla a vytvorí priestor s voľnou dostupnosťou pre návštevníkov. Existujúci objekt sa transformuje na otvorenú zónu - moderný multifunkčný kultúrny priestor 21. storočia. Stavebné úpravy zahŕňajú úpravu spevnených a trávnatých  plôch átria, opravu pavlače - výmenu dlažby a opravu omietok, rekonštrukciu hľadiska a javiska, opravu fasády, výmenu okenných výplní, rekonštrukciu hygienického zariadenia, výmenu schodísk a kanalizácie na nádvorí. V divadelnej sále Jorik sa bude vymieňať podlaha a opravovať kúrenie, repasovať vchodové dvere z Alžbetinej a Tajovského ulice. Rekonštruovať sa bude aj oceľové premostenie budov, vytvorí sa bezbariérový prístup na nádvorie. V Bábkovom divadle bude vytvorená WIFI zóna a obnovená audiovizuálna technika. Svet detí ozvláštnia na nádvorí divadelné bábky v sklenených vitrínach.  

Bábkové divadlo v Košiciach pozostáva z dvoch objektov a nádvoria:

Prvý objekt sa nachádza na Tajovského ulici č. 4, je to jednokrídlový dvojpodlažný objekt s polozapusteným suterénom a schodiskovým rizalitom, ktorý bol postavený v roku 1914 pre účely slobodomurárskej lóže. Má dve odlišné fasády, jednoduchú dvorovú a bohato zdobenú uličnú, poňatú romantizujúco, s trojdielnym reliéfom s alegorickými postavami na 2. nadzemnom podlaží. V roku 1941 bola fasáda na objekte prerobená, reliéf bol odstránený a na jeho mieste bolo vytvorených päť okien. Bola odstránená aj pôvodná kupola a atika zmenená do tvaru ozubeného cimburia. V tomto objekte sa nachádza na 2. nadzemnom podlaží Divadlo Jorik a na 1. nadzemnom podlaží vedenie Bábkového divadla.

Druhý objekt sa nachádza na rohu Alžbetinej ulice č. 38 a Vrátnej ulice, je to kultúrna pamiatka. Jednopodlažný objekt s polozapusteným suterénom má sedlovú strechu. V tomto objekte sa nachádza na 1. nadzemnom podlaží divadelná sála, v podkroví je zázemie pre hercov s dielňami a v polosuteréne kaviareň, s možnosťou posedenia na nádvorí. Bábkové divadlo sa do týchto objektov presťahovalo po stavebných úpravách koncom 90-tych rokov.
Nádvorie tvorí priestor medzi spomínanými objektmi. Je na dvoch úrovniach, pričom vyššia úroveň je z Tajovského ulice. Tieto dve rozdielne úrovne sú využité na tri stupne hľadiska, pričom javisko tvorí betónová elipsa pri kaviarni. Javisko v letných mesiacoch tvorí tiež terasu pre kaviareň.

Neobvyklé prostredie a zaujímavú atmosféru zdôraznia na nádvorí divadelné bábky, ktoré budú umiestnené vo vitrínach. Vo večerných hodinách budú podsvietené. Vitríny bude tvoriť nerezový skelet obalený bezpečnostným sklom. Bezbariérový prístup do objektov a na nádvorie bude vyriešený technickým zariadením tzv. schodolezom z Tajovského ulice.  
Vnútroblokový priestor bol pôvodne upravený na open-air produkcie, v súčasnosti sa kvôli zlému technickému stavu nevyužíva, je uzatvorený a nevhodný na akékoľvek umelecké produkcie. Átrium chátra, chýba mu technická vybavenosť a univerzálnosť. Priestor Jorika je podobne v zlom technickom stave, nie je vhodný na uvádzanie divadelných predstavení.   

Projekt otvorenej zóny a EHMK

Projekt otvorenej zóny je v súlade s projektom INTERFACE. Vzniká pre potreby detí, rodičov, umelcov a aktérov kultúrneho života. Upravené átrium zaplní medzeru podujatí v lete, keď je väčšina divadiel nečinná. Využívať by sa malo od apríla do septembra. Priestor v roku 2013 ponúkne možnosť prioritného využitia pre projekty EHMK (Use the City, Jazz for sale, Višegrádske dni a pod.) a program Košického samosprávneho kraja Terra Incognita.. Vlastné projekty sú predovšetkým Dni bábkového divadla a hier pre rodiny VIRVAR a dve premiéry bábkových hier vytvorených pre nový priestor. Otvorená zóna bude prístupná pre umelcov i pre verejnosť s nárokmi na umelecké a kultúrne vyžitie v netradičnom priestore. Ponúkne voľnosť umeleckej tvorivosti pedagógom, umelcom, rodičom a ich deťom.  Možnosti pre vlastnú prezentáciu už existujúcich inscenácií bude mať Bábkové divadlo, ale aj hosťujúce európske bábkové divadlá. Vznikne priestor pre realizáciu workshopov pre deti (minipódium), pre literárne večery (Mesiac autorského čítania), prezentácie mladých autorov, vystúpenia interpretov menšinových žánrov (jazz, folk,  country, ethno...) a pre filmové večery pod holým nebom s možnosťou prezentácie mladých a začínajúcich tvorcov. 
Priestor bude využitý aj po roku 2013 a to v pravidelnom organizovaní umeleckých a mimoumeleckých podujatí (Cassovia Folk Fest, Višegrádske dni, Festival divadiel strednej Európy, VIRVAR). Budúce generácie umelcov sa budú prezentovať nielen pred obyvateľmi hlavného mesta kultúry v roku 2013. Výsledkom bude pozitívna zmena kultúrneho správania sa obyvateľov a návštevníkov, ich vyšší podiel na kultúrnych podujatiach v modernizovanom a atraktívnom prostredí, čím dôjde k zvýšeniu príjmov zariadenia. Výmenou okien na objekte sa zníži energetická náročnosť, čo sa prejaví na úsporách prevádzkových nákladov. Vzniknú nové disponibilné zdroje, čo umožní zvyšovať kvalitu poskytovaných kultúrno-spoločenských služieb, finančnú udržateľnosť, existenciu a ďalší rozvoj tohto zariadenia.
Otvorené zóny - Ostrovy kultúry v zariadeniach v pôsobnosti KSK
Sedem investičných projektov odštartoval Košický samosprávny kraj v rámci projektu EHMK Košice 2013 pod spoločným názvom Ostrovy kultúry. Na realizáciu získal prostriedky z Regionálneho operačného programu, prioritnej osi 7.1 – EHMK Košice 2013. Nenávratný finančný príspevok na všetkých sedem projektov je spolu 9 644 531 eur. Spôsob financovania v prípade všetkých projektov z ROP je v štruktúre: 85 % z Európskeho fondu regionálneho rozvoja, 10 % zo štátneho rozpočtu SR a 5 % z vlastných zdrojov prijímateľa. 

Sedem investičných projektov vytvorí atraktívne prostredie v kultúrnych zariadeniach v zriaďovateľskej pôsobnosti KSK priamo v Košiciach. Základnou filozofiou je vytvoriť ostrovy kultúry v šiestich otvorených zónach a v Uličke remesiel a ich prostredníctvom zmeniť prístup k návštevníkom. Prilákať ich, ponúknuť im otvorený priestor, ktorý môžu využiť, aj keď nie sú stálymi návštevníkmi. Ostrovy kultúry vzniknú v historickej účelovej budove Východoslovenského múzea, vo Východoslovenskej galérii, v Bábkovom divadle, na nádvorí Barkóczyho paláca kde sídli knižnica, vo Verejnej knižnici Jána Bocatia na Hviezdoslavovej ulici, v Divadle Thália a na Hrnčiarskej ulici, v Uličke remesiel, kde v susedstve Miklušovej väznice pribudne Lapidárium a exteriérová prezentácia remesiel. Hlavným cieľom je zveľadiť kamenné inštitúcie v zriaďovateľskej pôsobnosti KSK so sídlom v Košiciach, vhodne prepojiť interiérové daností s exteriérovými možnosťami pre poskytovanie služieb na kvalitatívne vyššej úrovni s následným doplnením žánrovo rôznorodých kultúrnych podujatí. 

Bábkové divadlo v Košiciach vzniklo v roku 1959 ako štvrté profesionálne bábkové divadlo na Slovensku a zároveň jediné svojho druhu na východnom Slovensku. Vždy sa usilovalo o osobitú dramaturgiu a kvalitný herecký potenciál. Sídlilo na Rooseveltovej ulici v Košiciach, v roku 2000 sa presťahovalo do súčasných priestorov na Alžbetinej 38.

Po roku 1989 nastali zmeny v umeleckom, ale aj v prevádzkovom režime divadla. Potreba realizovať sa v inej divadelnej forme a absencia divadla experimentálneho typu prinútila jeho členov v roku 1995 vytvoriť činohernú scénu JORIK. Uvádza výsostne činoherné projekty, odkazy diel svetovej klasiky i súčasných autorov. Divadlo experimentálneho typu zamerané na mladé publikum oslovuje mládež, vysokoškolákov a mladých intelektuálov. Výrazne obohatilo kultúrne myslenie na východnom Slovensku. Bábkové divadlo v Košiciach je stabilné teleso s pevnou pozíciou na slovenskej divadelnej scéne. V súčasnosti disponuje dvoma hracími priestormi: bábkovou sálou na Alžbetinej ulici a sálou pre činoherné predstavenia pre mládež a dospelé publikum na Tajovského ulici. 

Divadlo je na základe zriaďovacej listiny príspevková organizácia v zriaďovateľskej pôsobnosti Košického samosprávneho kraja. Je kultúrnou a umeleckou ustanovizňou, ktorá v súlade so zákonom č. 384/1997 Z. z. o divadelnej činnosti tvorí a verejne predvádza divadelné predstavenia pre deti, mládež a pre dospelého diváka na domácej scéne, v rámci Slovenska a v zahraničí, s dôrazom na všetky formy a žánre klasického, moderného a alternatívneho umenia. V minulosti bolo označované ako „detské hudobno-zábavné divadlo“. V súčasnosti tu pôsobí už štvrtá herecká generácia. Vo svojej tvorivej práci využíva všetky možnosti a techniky vlastné bábkovému divadlu, oživujeme rôzne typy bábok a predmetov. Iluzívne a antiiluzívne divadlo, hra na hudobný nástroj, spev, tanec, žonglovanie ale aj rýdzi činoherný prejav – to všetko možno nájsť v inscenáciách, ktoré možno rozdeliť do troch základných línií:

· škôlkovinky – inscenácie pre deti predškolského veku

· inscenácie pre deti školského veku (do 15 rokov)

· inscenácie pre mládež a dospelých (nad 15 rokov)

Za posledné obdobie divadlo pripravilo minimálne dve nové premiéry za rok a jednu až dve obnovené inscenácie. Pravidelne sa zúčastňuje na rôznych celoslovenských a medzinárodných festivaloch a je aj nositeľom rôznych domácich a medzinárodných ocenení. V súčasnosti má v repertoári 16 inscenácií. Ročne ho navštívi 23 tisíc divákov. Predstavenia hrá v dopoludnia aj popoludní, pre verejnosť v nedeľu a počas školských prázdnin (okrem letných). 
Divadlo sa pravidelne zúčastňuje na divadelných festivaloch doma i v zahraničí. Prinieslo si z nich množstvo ocenení. Z tých posledných spomeňme v roku 2010 Cenu za najlepšiu animáciu na festivale Katowice deťom a GRAND PRIX z festivalu v Užhorode za inscenáciu Filipko a ježibaba. Svoje aktivity rozšírilo o Dni bábkového divadla a hier pre rodiny VIRVAR - zmes aktivít, predstavení, workshopov a sprievodných podujatí pre rodiny. Na svoje si neprišli len deti, ale aj ich rodičia prostredníctvom fenoménu bábkového divadla pre dospelých. Nultý ročník sa uskutočnil počas štyroch júnových dní v roku 2012. 

Súčasným riaditeľom divadla je Pavol Hrehorčák a umelecký súbor vedie Ivan Sogel.

Kontakty: 
sekretariát: +421 55 622 0049
pokladňa: +421 55 622 0455
www.bdke.sk
http://www.facebook.com/BabkoveDivadloVKosiciach
